Broj: 711-I-181-P-176-21/22-04-17

Zagreb, 28. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić, kao članova Povjerenstva, na temelju članka 30. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Igora Zorića, za davanjem očitovanja Povjerenstva,** na 153. sjednici, održanoj dana 28. prosinca 2021.g., daje sljedeće

**OČITOVANJE**

**I. Sukladno odredbama ZSSI-a nema zapreke da se snaha obveznika Petra Zorića, općinskog načelnika Općine Viškovci, zaposli na radnom mjestu u sklopu projekta „Žene rade i pomažu“ – „ZAŽELI“ – Program zapošljavanja žena.**

**II. Povjerenstvo ukazuje obvezniku Petru Zoriću da se, u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da dužnost općinskog načelnika Općine Viškovci koristi za probitak povezane osobe, izuzme od svakog, pa i posrednog oblika sudjelovanja u provedbi postupka zapošljavanja u sklopu projekata „** **Žene rade i pomažu“, a posebice od donošenja odluke o odabiru kandidata te od potpisivanja ugovora o radu s istima.**

**III. Ukazuje se obvezniku na potrebu da, u svrhu očuvanja vlastitog integriteta i jačanja transparentnosti u obnašanju javnih dužnosti, članovima Općinskog vijeća Općine Viškovci te službenicima Općine Viškovci koji obavljaju radnje vezane za provedbu Programa iz točke I. ove izreke deklarira okolnost da je njegova snaha podnijela prijavu za posao, kao i da o tome obavijesti javnost putem službene internetske stranice Općine Viškovci.**

Obrazloženje

Zahtjev za očitovanjem Povjerenstva podnio je Igor Zorić. Zahtjev je u Povjerenstvu zaprimljen 30. srpnja 2021. pod poslovnim brojem 711-U-4170-P-176/21-01-1, povodom kojeg se vodi predmet broj P-176/21.

U zahtjevu podnositelj navodi da njegov otac obnaša dužnost općinskog načelnika Općine Viškovci te da je Općina Viškovci raspisala javni natječaj za provedbu projekta „Žene rade i pomažu“. Nadalje traži mišljenje Povjerenstva nalazi li se navedeni obveznik u sukobu interesa, ako bi se u okviru navedenog projekta zaposlila podnositeljeva supruga.

Uvidom na službenu internetsku stranicu Općine Viškovci, utvrđeno je da je obveznik Petar Zorić, općinski načelnik Općine Viškovci, koji prema Registru dužnosnika Povjerenstva navedenu dužnost obnaša u mandatu 2021. – 2025., dana 20. srpnja 2021. raspisao Oglas za prijam u radni odnos na određeno vrijeme na projektu „Žene rade i pomažu“ u okviru „ZAŽELI“ - Program zapošljavanja žena- faza II, na radno mjesto radnica na poslovima pružanja potpore i podrške starijim osobama i osobama u nepovoljnom položaju, radno vrijeme 40 sati tjedno, mjesto rada područje Općine Viškovci, broj traženih radnica 15, na određeno 12 mjeseci, s propisanim uvjetima koje kandidatkinje moraju ispunjavati te dokumentacijom koju u tu svrhu prilažu.

Navedeni je Oglas objavljen i putem Hrvatskog zavoda za zapošljavanje te se provodi temeljem odluke o financiranju Ministarstva rada, mirovinskog sustava, obitelji i socijalne politike od 3. svibnja 2021. i sklopljenog Ugovora o dodjeli bespovratnih sredstava za projekte koji se financiraju iz Europskog socijalnog fonda u financijskom razdoblju 2014. – 2020.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici dužnosnici u smislu navedenog Zakona, stoga se i obveznik Petar Zorić povodom obnašanja navedene dužnosti dužan pridržavati odredbi ZSSI-a.

Člankom 8. stavkom 3. i stavkom 4. ZSSI/21-a propisano je da su u slučaju dvojbe predstavlja li neko ponašanje povredu toga Zakona o sukobu interesa ili drugog zabranjenog ili propisanog ponašanja predviđenog tim Zakonom, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, već je podnositelj član obitelji obveznika te se njegov sadržaj odnosi na postupanje obveznika iz navedenog članka, odnosno na dvojbu u pogledu primjene ZSSI-a, stoga Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 6. stavkom 1. ZSSI/21-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da Obveznici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI/21-a kojim su propisana zabranjena djelovanja obveznika propisana je i zabrana zlouporabe posebnih prava obveznika koja proizlaze ili su potrebna za obavljanje dužnosti, dok je podstavkom i) propisana zabrana na koji drugi način koristiti položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Sukladno članku 9. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik dužan deklarirati ga na odgovarajući način i razriješiti tako da zaštiti javni interes, kao i izuzeti se od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Člankom 5. stavkom 3. ZSSI-a propisano je da je član obitelji obveznikabračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika. Sukladno članku 5. stavku 6. ZSSI/21-a povezane osobe su članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Povjerenstvo ističe kako zapošljavanje snahe obveznika, bračnog druga svojeg sina, u tijelu javne vlasti u kojem obnaša dužnost, može stvoriti dojam da je isti iskoristio njezino obnašanje kako bi postigao korist za osobu koja se njim smatra povezanom osobom, u odnosu na koju obveznik ne može biti nepristran i objektivan kada poduzima radnje u okviru svog djelokruga.

S druge strane, niti njegova snaha ne može biti isključena ili ograničena od svojeg prava na zasnivanje radnog odnosa u tijelu javne vlasti u kojem obveznik obnaša dužnost samo zbog navedene okolnosti tazbinske obiteljske povezanosti, već ima pravo pod jednakim uvjetima kao i svi drugi građani konkurirati za radno mjesto pružanja potpore i podrške starijim osobama i osobama u nepovoljnom položaju u okviru provedbe projekta „Žene rade i pomažu - ZAŽELI“, - Program zapošljavanja žena.

Obveznik je uvijek pozvan ponajprije zaštititi javni interes te poduzeti sve što je potrebno da u obnašanju dužnosti odijeli privatni interes od javnog. Stoga je obveznik u situaciji zapošljavanja svoje snahe u tijelu javne vlasti u kojem obnaša dužnost dužan izuzeti se od svakog, pa i posrednog sudjelovanja u provedbi postupka na temelju objavljenog oglasa projekta „Žene rade i pomažu“, a posebice od donošenja odluka o odabiru kandidata i potpisivanja ugovora o radu s istima. Primjenom instituta izuzimanja u navedenoj situaciji otklanja se sumnja da je obveznik koristio položaj općinskog načelnika u cilju postizanja probitka povezane osobe. Upućuje se obveznika da se pritom izuzme od bilo kakvog postupanja, ukoliko bi se nakon eventualnog sklapanja ugovora o radu sa svojom snahom, našao u situaciji odlučivanja o pravima, obvezama i interesima svoje snahe u pogledu izvršavanja sklopljenog ugovora o radu.

Nadalje, upućuje se obveznika da u cilju očuvanja vlastitog integriteta i jačanja transparentnosti u obnašanju javnih dužnosti članovima Općinskog vijeća Općine Viškovci, kao i svim službenicima navedene Općine koji bi sudjelovali u provedbi predmetnog oglasa za prijam u radni odnos, odnosno u radnjama koje prethode odlučivanju o zapošljavanja, deklarira okolnost da je njegova snaha podnijela prijavu na taj oglas, kao i da o tome obavijesti javnost putem službene internetske stranice Općine Viškovci. Na taj način skreće se pozornost članovima predstavničkog tijela te službenicima Općine Viškovci, ali i zainteresiranoj javnosti na potrebu kontrole provedbe predmetnog oglasa za zapošljavanje te ukoliko dođe do sklapanja ugovora o radu, na potrebu provođenja nadzora nad izvršavanjem istog.

Povjerenstvo je u ovakvim situacijama, kada odlučuju o pravima s njima interesno povezanih osoba, uobičajeno upućivalo općinske načelnike da nakon izuzimanja od postupanja delegiraju svoje ovlasti na zamjenika općinskog načelnika, o čemu je podnositelj zahtjeva obaviješten dopisom od 23. rujna 2021., kada mu je napomenuto da će Povjerenstvo zatražiti konzultacije s Ministarstvom pravosuđa i uprave o osobi na koju se ovlasti mogu prenijeti.

Naime, Zakonom o izmjenama i dopunama Zakona o lokalnoj i područnoj (regionalnoj) samoupravi („Narodne novine“, broj 144/20., u daljnjem tekstu: ZLPRS-a), kojim je u većem broju jedinica lokalne samouprave ukinuta funkcija zamjenika općinskog načelnika, uvedena je u članku 43.a funkcija privremenog zamjenika općinskog načelnika.

S tim u vezi Povjerenstvo je od Ministarstva pravosuđa i uprave, kao nadležnog tijela za tumačenje ZLPRS-a, zatražilo tumačenje može li općinski načelnik/gradonačelnik prenijeti na člana općinskog/gradskog vijeća, kojeg je imenovao kao privremenog zamjenika iz članka 43.a toga Zakona, samo pojedine ovlasti, odnosno povjeriti mu donošenje pojedinih odluka koje se odnose na članove obitelji obveznika ili na druge s obveznikom povezane osoba te sklapanje ugovora s istima, uz istovremeno zadržavanje svih ostalih, zakonom propisanih, ovlasti i prava općinskog načelnika/gradonačelnika te je pokrenulo konzultacije s navedenim Ministarstvom s ciljem pronalaženja rješenja koje bi omogućilo prenošenje pojedinih ovlasti iz nadležnosti općinskog načelnika/gradonačelnika na drugu osobu, međutim do dana donošenja ovog mišljenja iste nisu dovršene.

Slijedom navedenog, kako Općina Viškovci, sukladno ranije citiranim odredbama ZLPRS-a nema zamjenika općinskog načelnika, Povjerenstvo upućuje obveznika Petra Zorića da se obrati Ministarstvu pravosuđa i uprave s ciljem pojašnjenja bi li obveznik navedene ovlasti trebao prenijeti na privremenog zamjenika općinskog načelnika ili na pročelnika jedinice lokalne samouprave, odnosno, na koga delegirati ovlasti u predmetnoj situaciji s ciljem sprečavanja sukoba interesa.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositelju zahtjeva
2. Obveznik Petar Zorić, osobna dostava
3. Objava na internetskoj stranici Povjerenstva
4. Pismohrana